Копенова Мадина Еркинбековна

Тарих ғылымының магистрі

ҚАЗАҚСТАНДАҒЫ ЭТНОДЕМОГРАФИЯЛЫҚ ҮДЕРІСТЕРДІҢ КЕЗЕҢДЕРІ

Жаһандану заманында әлемде болған және әлі де болып жатқан этнодемографиялық үдерістері әр мемлекеттің этносаяси ахуалы және ұлттық қатынастар өзгерісіне елеулі әсер етеді. Бүгінгі таңда әлемде тұратын үш мыңнан астам ұлттар, ұлыстар мен тайпалар, демографиялық дамудың әр түрлі сатыларында тұр. 90% - дан астам ұлт өкілдері әлемнің түрлі халықтардың құрамына, полиэтникалық мемлекеттердің құрамына кіреді.

Байланысқа түсетін этностар саны этникалық үдерістерге тікелей әсер етеді. Саны жағанан басым этникалық топқа қарағанда саны азшылықта болатын этникалық топтар қоршаған этникалық ортамен жылдам араласып, тіпті өзінің этникалық ерекшеліктерін жоғалтып жатқандары қаншама. Әр түрлі этностардың табиғи өсімі түрлі факторларға байланысты ерекшеленіп тұрады (туу, өлу, некелесу, айырылысу). Мысалы, табиғи өсімге аталмыш елдің отбасы типі, көпбалалылыққа дәстүрлі қатынасы және тағы басқа факторлар әсер етеді. ХХ ғасырда Қазақстанның этнодемографиялық құрамы геосаяси жағдайлар әсерінен көп өзгерістерге ұшырады. Қазақстанның барлық өңірінде бірдей жүрмеген бұл үдеріс қазіргі таңдағы аймақтық этнодемографиялық алуан түрлілікті түсіндіреді.

XX ғасырда басында қазақ территориясының автохтонды тұрғындарының негізі бөлігі көшпелі мал шаруашылығымен айналысатын, тек ғасыр соңында ғана қала халқы көпшілік болған мемлекетке айналды. Бұл Қазан төңкерісіне дейінгі және одан кейінгі кезеңдердегі саяси аренада орын алған тарихи жағдайларға тікелей байланысты.

Қазақстан халқының этникалық құрамының өзгеруіне Қазақстанға шаруалар мен әскери-казактарды қоныстандыру саясатынан бастап, 1921-1922 жылдардағы, 1931-1933 жылдардағы аштық салдарынан болған демографиялық апат, 1941-1945 жылдардағы Ұлы Отан соғысының зардаптары, өндірістік жетістікке жету мақсатында республикаға жан-жақтан жұмысшылар мен мамандардың әкелінуі, тың және тыңайған жерлерді игеру еріксіз әкеліп соқты. Бүгінгі таңдағы Қазақстанда орын алған этникалық алуандық осындай жолдармен қалыптасты. Бірлігі жарасқан көпұлтты мемлекеттің болашағын бағдарлау барлық әсер етуші факторларды есепке алып жасалғанда ғана көңілге қонымды нәтиже беретіндігі ғылымда әлдеқашан айқындалған. Осы тұрғыда, этнодемографиялық үрдістердің ауқымының кеңдігі мен күрделілігін ескере отырып, оны ғылыми тұрғыдан межелеп, зерттеу өзекті тақырып болып табылады.

М.Х.Асылбеков қазақ халқының Ресейге бодан болғаннан бергі этнодемографиялық тарихи жолын ірі-ірі үш дәуірге бөледі [1]. Біріншісі ХVІІІ ғасырдың 30-жылдарынан 1917 ж. дейін; бұл Қазақстанның Ресейдің отары, қазақтардың этно¬емографиялық дамуы отарлық-миграциялық (соның ішінде қоныстандыру) саясатының ықпалында болған дәуір. Сырттан келген көші-қонның, әсіресе Столыпиннің аграрлық саясаты өрістеген, сонымен бірге қазақтардың арасында табиғи өсім төмен, әртүрлі эпидемиялар, жұқпалы аурулар, жұттар көп болған кезең. Осының бәрінің нәтижесінде қазақтардың саны түрлі өзгерістерге ұшырап, Қазан революциясына дейін өз елінде үлесі едәуір (90%) болғанымен, ХХ ғасырдың екінші онжылдығы соңында, аймақтардың тұрғындарының әлі де жартысынан көбі (58,7%) болған, яғни Оңтүстік, Батыс және Орталық аймақтарда қазақтардың басымдығы сақталған, Солтүстік және Шығыс аймақтарда славян, басқа этнос өкілдері көпшілікке айнала бастаған кезең.

Екіншісі, 1917-1991 жылдардағы Кеңес заманы. Бұл қазақтардың талай ашаршы­лық­ты (1918, 1921 және 1931-1933 жылда­ры), қуғын-сүргінді, зорлық-зомбылықты көрген, ұлттық дәстүрлер мен тілге нұқсан келген, әліппенің үш рет өзгерген, сырттан және сыртқа көші-қонның ірі-ірі толқындары елдегі демографиялық ахуалды күрт өзгерткен және тағы басқа да келеңсіз жағдайлардың салдарынан қазақ ұлтының өзі ата қоны­сында азшылыққа айналған тұс. Бұл дәуірді екі үлкен кезеңге бөлуге болады: 1 кезең 1917-1959 жылдар - қазақтардың өз елінде 58,7%-дан 28,9%- ға түскен кезеңі; 2 кезең - 1959-1991 жылдар, қазақтардың біртіндеп үлесі өскенімен (40%), әлі де келімсектерден гөрі аз болған кезең.

Үшінші дәуір - 1991-2009 жылдар, қазақтардың өз елінде біртіндеп, көпшілікке айналуы. Бұл дәуірді де екі кезеңге бөлуге болады: 1 кезең - 1991-1999 жылдар - қазақтардың үлесі республика халқының жартысынан асқан кезең (40%-дан 53,4%-ға жеткен кезең); 2 кезең - 1999-2009 жылдар - қазақтардың өз елінде басым көпшілікке айнала бастаған (53,4%-дан 63,7%-ға дейін өскен) кезеңі. Бұл кезең енді ғана басталды, әрі қарай жалғаса береді.

А.И. Құдайбергенова [2]. «Кеңес дәуіріндегі Қазақстандағы көші-қон үдерістері: тарихи-демографиялық аспект (1917-1991 жж.)» еңбегінде XVIII-XXI ғғ. жүрген көші-қон үрдерісін үш дәуірге бөледі:

1) XVIII ғ. ортасынан 1917 ж. дейінгі дәуір – Ресейлік империяның отары болған кездегі қоныс аударушылардың Қазақстанға бағытталған көші-қоны. Әсіресе, ХІХ ғ. екінші жартысынан басталған келімсектер көші-қоны қазақ жерін көп ұлт өкілдерінің мекендеген жеріне айналдырды. 1916 ж. Ұлт азаттық көтерілісті басып-жаншу, жазалау шараларынан қашқан қазақтардың сыртқа көші-қоны болмаса, бұл дәуірде қазақтар сыртқа кеткен жоқ;

2) 1917-1991 жж. кеңестік дәуір – әр түрлі саяси-экономикалық реформалар мен науқандар негізінде қазақ жеріне келімсектердің жаппай көші-қоны мен мәжбүрлі көші-қондар арқасында Қазақстан көп ұлтты халқы бар республикаға айналды. Кеңестік дәуірдегі таптық мәнді ту етіп, ұлттық ерекшеліктерді елеусіздендірген мемлекеттік көші-қон саясатының нәтижесінде қазақтарға ұлт ретінде құрып кету қаупі төнді. 1916 ж. Ұлт азаттық көтерілісті жазалау шараларынан қашқан қазақтардың көші-қоны кеңестік дәуірде өршіген қазақтардың сыртқа көші-қонының бастамасы болды. Осы дәуірде орын алған саяси-демографиялық катаклизмдердің нәтижесіндегі қазақтардың өлім-жітімі мен сыртқа көші-қоны және ең бастысы, қазақ жеріне аграрлық, өндірістік, қуғын-сүргіндік көші-қондар толқындары арқасында өзге ұлт өкілдерінің келуі тұрғылықты ұлт өздерінің тарихи жерінде азшылық ұлтқа айналдырды;

3) Тәуелсіздік жылдары – көші-қон қозғалысында ғасыр бойы Қазақстанға келген ұлт өкілдерінің тарихи отанына қайту көші-қоны күшейіп, кері Қазақстанға зобалаң жылдары шекара асып кеткен отандастарымыздың оралуы.

М.Х.Асылбеков және А.И. Құдайбергенованың кезеңдерге бөлуінде айырмашылық жоқ. С.В.Пашков, А.В.Шуур [3] Қазақстанның XX ғасырда өткен демографиялық үрдістердің ауқымының кеңдігі мен күрделілігі, халқының өсіп-өну және қалыптасу тарихын зерттеу еңбегінде ХVІІІ ғасырдың соңғы ширегінен қазіргі заманға дейінгі орын алған тарихи факторларға тоқталып өтеді. Соның ішінде автордың ойынша Кеңес заманындағы қазақтардың талай ашаршы­лық­ жылдары, қуғын-сүргін, Ұлы Отан соғысы жылдары, Қазақстанға батыс майданнан тұрғындарды жедел эвакуациялау, тың және тыңайған жерлерді игеру, т.б. факторлар этнодемографиялық өзгерістердің нақ ортасы. ХХ ғасырдың 30 – 50 жылдары автордың ойынша Қазақстанның қазіргі этнодемографиялық келбетін айқындап берді[4]. Қазақстанда осы жылдар аралығында полиэтникалық қоғам қалыптасты деп ой түйеді.

В.В.Козинаның [5] «Қазақстанның демографиялық тарихы» (ХІХ ғ.аяғы – ХХІ ғ. басы) еңбегінде этнодемографиялық үдерістер сипатталады, кезеңдері айқын ажыратылып белгіленбеседе Қазақстанның көпұлтты мемлекетке айналуының негізгі кезеңі ХХ ғасырдың басы деп көрсетілген. Жалпы осы уақытта Қазақстан территориясында өмір сүрген қазақтар, орыстар мен украиндықтардың саны жалпы халық санының 86,1% құраған. Осылай атамекенінде өмір сүріп жатқан қазақтар ХХ ғасырдың алғашқы ширегінде халық саны біртіндеп азая бастаған тенденция басталды. Бұл үдеріске қарама қарсы орыстар мен украиндардың саны өсе бастады.

Қазақстандағы көші-қонның тарихи мәні мен оның халыктың әлеуметтік-ұлттық құрамына тигізген әсерін ашуда, көші-қон процесі мен ұлттық құрылым өзгерістерінің өзара байланысты тарихи құбылыс екендігін алғаш көрсеткендердің бірі Е.Н.Гладышева [6] болды.

Соңғы жылдары әлемдегі жаһандану үрдістерінің күшеюімен ақпараттық шекаралардың біртіндеп жойылуына байланысты ғылыми кеңістікте тарихи демография саласына қызығушылықтар артуда. Дегенмен, Қазақстанның этнодемографиялық мәселесі төңірегінде зерттелмей жатқан мәселелер көп, сол мәселелер қатарында аймақтық тұрғыдан зерттелген, салмақты баға берілген Шығыс Қазақстан бойынша жасалған этнодемографиялық үдерістерге талдау жасау.

Елбасы Н.Ә.Назарбаевтың Қазақстан халқына Жолдауында [6] «Біз қазақ халқына, біздің мәдениетіміз бен тілімізге қатысты тарихи әділдікті қалпына келтірдік.

Этностық, мәдени және діни әралуандыққа қарамастан, елімізде бейбітшілік пен саяси тұрақтылықты сақтадық.

Қазақстан 140 этнос пен 17 конфессияның өкілдері үшін туған шаңырағына айналды.

Азаматтық татулық пен ұлтаралық келісім – біздің басты құндылығымыз. Көпұлтты еліміздегі татулық пен келісім, мәдениеттер мен діндердің үндесуі әлемдік эталон ретінде танылған.

Қазақстан халқы Ассамблеясы мәдениеттер үндесуінің бірегей еуразиялық үлгісі болды.

Қазақстан жаһандық конфессияаралық үнқатысу орталығына айналды» - деп, Қазақстан халқының талай зобалаңды басынан өткере келе осы күнде болашақтың іргесін жүзден астам ұлт өкілдерімен қалап жатқандығын атап көрсетеді. Қазақстан халқы жүріп өткен жол – айырықша. Осыншама саяси науқандар мен оқиғалардан, оның ішінде көбі халықтың өмір сүру ерекшеліктерін ескерместен, қолдан жасалған сауатсыз саяси қадамдар кесірінен орын алған жағдайлардан кейін халықтың демографиялық, этникалық, территориялық, т.б. ерекшеліктерін ескере отырып болашаққа бағдарлану артық болмас.

ӘДЕБИЕТТЕР ТІЗІМІ

1. <http://abai.kz>. Қазақ ұлты: этнодемографиялық даму белестері. М.Асылбеков,. Ж.Асылбекова, ("Егемен Қазақстан" 27.07.2011.)

2. [iie.kz](http://yandex.kz/clck/jsredir?from=yandex.kz%3Byandsearch%3Bweb%3B%3B&text=&etext=1552.N9ic8XAhoiFSbsWKCyhlRS3r0AY_iypxqlYPbqSQ0QTf3Qc7xJn8QwvsEBXKFuvdM8mJZhD-YSGF9xXYPveyAMmzEH2Ijg6iDSN5RNylJ9hiFQ9HPm0lj--oo0moSvopY6y2xFSx8fqWYiAnLYYMh893mGYcl2Agx2BDTUfPh7osXW9OsMJ8Hj-n9ZP6FF75PlEDzKxrG6cFA50FLhs4hxHccH7q0MIdRHI6_sGwKN-gqdbIV_Jzm85e1l7FNjgiOdBg-aZRTF5tQfHPytAII1tc5m7S_sSSnDBMq0K_sGkO3invlkWE8vh5d_AvZy5R.74ce9f48f440dd5678a932ca9bd0be798924cb15&uuid=&state=PEtFfuTeVD4jaxywoSUvtB2i7c0_vxGdjWT7Elao4JUWxZ-v0OIKpF-Jgk3I2xx3aYcU8ulqAAen3St6wKIDA2BPPObgm_Vu&&cst=AiuY0DBWFJ5Hyx_fyvalFGNvXs0_36MFg-sozABUP7qPfCKMMRxexnfN0MUzkr8j7Rgk-epwzsRSaa0Vy4_ywt1wen5B3olMndbrlVL56tvlbJkhsru2BD7YpRsA72KoK68cn1fE4dumqWcqCgN67-_k0xd4ESYNxhzM8Uv6MM9T_H5vpXaMZvvWefuEKSSl8IE3g6Xj8WuZMsiVTzmLG1O_NoAz-4AZqZy-UB4vTXLnqXgxnNkZLJC67yiGKUOkqgCe4GmcFwzMvq-wEejFosucjCPpWsOh8SEvHKn0zP49cB7TQctCvYYevFW-CwI0IivG5Ecqy7M7I3hfGkO7eOhdwcdAjJ8dPlvdylc8ZUWuBQOxi3pJm8gkX3mOi5tAz4nltBdiKk4YGhLxfXGQW9ZpJgwYOsKhSVtoHH3yX8lzfxDc7YnoRTLNot1dKMt8wmMB7ktwJjqUkLfBJaLSe-E7FBIPwy9WrB0kLoLf4Pyn1zhI-Zkrm8uobtavsbpmWF2XS532Dj2oUUR15-qReE4WxdJPjKzN4xsDmU94SDeZGlcZObW_EAAo88eqcqCI6dl3eaKcK_BWvf7mX6DHE3d8mCOyzLnG&data=UlNrNmk5WktYejR0eWJFYk1Ldmtxb1pEeC1GT2x4Ync5M3RZZ3I3UVl5LXpEazZaSF9ZbDZCSDRqcHpQMlhnbThCbWpPZTlTMUQtXzQtX2hBOFNIb2csLA,,&sign=0d557f0805f4e56d14bef242ec322320&keyno=0&b64e=2&ref=orjY4mGPRjkm1GYumWD8VmH85yxurkCfEFcW1fn7NhX9k5hHO7kCxXWvJgfgcCctFFN5e86My28IEvGzUwbzh_6bEUTT-x0EClwWpAqIAg1yUsS1mCPXJRm-lXwxi443twNQ3LV0iuBIwZW_h_mrC9raJAOL3i_SEkguG6d4QrzbaDZOGN_OzTs-qc0GHiqHRGAfBsm-h8JiwG__yQu5FWySTiryWrmV2Ft_FaFwCG2uaYd2JjtdblvSCxuWJHK6YwI0IYo8BJNWa4qJ3MeytdV4kElFWTqwa_29M3oFqjwnRMlgo7VumVjgdny5MlaDxDKXZOM8xj-FqK03j9Tf7k85115P9mSxeGzo4DecZcejH33TSmUezuGpA3UK9LF6z2eMvnmxOCZg54VfGqIfDlGw9vnGLO4gRs6rEJo906R3IdDXCitEYf5qhJxCwCUNaIYRZWUcBsMjrETBjAVra7dS76V876LuxH9_0L0WZ2AREI2l78tT8oj3IIxeC0F-0DVJVoEhC3JOVl38p0WrbGsxnxbPYbRkNARAbrqacxhaRk9Ee_40eneQiDGSvrvF5x0X9B1F6mByYQdkigWQIhYevQBFzHFo24tqBIY4DZC8EshEqtWlXn7ezrr18mEkkMLsWPbGJ6fxWMj1aPA8CEaNYZ1razWeY2oPkxBEUoFENMpK4ajj-fdRa_zQqzO5yU2Debq906jOjPsNwgs91be91). А.И. Құдайбергенова . «Кеңес дәуіріндегі Қазақстандағы көші-қон үдерістері: тарихи-демографиялық аспект (1917-1991 жж.)» атты тақырыпта 07.00.02 – Отан тарихы (Қазақстан Республикасының тарихы) мамандығы бойынша тарих ғылымдарының докторы ғылыми дәрежесін алуға дайындаған диссертациясы.

3. С.В.Пашков, А.В.Шуур. Современные этнодемографические процессы в Казахстане: методическое пособие / С.В. Пашков, А.В. Шурр. - Петропавловск: СКГУ им. М. Козыбаева, 2015. – 110 с.

4. Базанова Ф.Н. Формирование этнического состава населения дореволюционного Казахстана // Вестник АН КазССР. –1977. –No7. –С.58–66.;

5. В.В.Козина. «Демографическая история Казахстана»: Учеб.пос.- Караганда: Изд-во КарГУ, 2007. 28 – 30 б. 145

6. Гладышева Е.Н. О взаимовлиянии миграции национального состава населения. -М.: Статистика, 1973. -256 с.; Бекмаханова Н.Е., Кабузан В.М. Русско-украинская миграция в Казахстане в ХІХ начало ХХ вв. // Известия АН КазССР. Серия общественных наук, 1982. -№ 2. –С.20.

7. <http://www.akorda.kz>. Қазақстан Республикасының Президенті Н.Ә.Назарбаевтың Қазақстан халқына Жолдауы. 2012 жылғы 14 желтоқсан.